На основу чл. 38. Закона о удружењима („Службени гласник РС“,бр.51/09, 99/2011 и 44/2018), чл.6. Уредбе о средствима за подстицање програма или недостајућег дела средстава за финансирање програма од јавног интереса која реализују удружења («Службени гласник РС», бр.16/18) чл. 83.Статута општине Жагубица („Службени гласник општине Жагубица“, бр.1/2019), чл. 7. Правилника о критеријумима, начину и поступку доделе средстава или недостајајућег дела средстава из буџета општине Жагубица за подстицање програма и пројеката од јавног интереса које реализују удружења, (Службени гласник општине Жагубица 1/2022) и чл. 1. Oдлуке председника општине о расписивању Конкурса за доделу средстава из буџета општине Жагубица за подстицање програма и пројеката од јавног интереса која реализују удружења број IV-01-401-1199/2025, Одлуке о буџету општине Жагубица (Службени гласник општине Жагубица, бр. 29/2024, 1/2025, 13/2025) Комисија за спровођење поступка избора програма од јавног интереса за доделу средстава из буџета општине Жагубица, расписује:

**ДРУГИ ЈАВНИ КОНКУРС**

**ЗА ДОДЕЛУ СРЕДСТАВА ИЗ БУЏЕТА ОПШТИНЕ ЖАГУБИЦА ЗА 2025.ГОДИНУ**

**ЗА ПОДСТИЦАЊЕ ПРОГРАМА И ПРОЈЕКАТА ОД ЈАВНОГ ИНТЕРСА**

**КОЈА РЕАЛИЗУЈУ УДРУЖЕЊА**

Позивају се удружења грађана и Организација цивилног друштва са територије општине Жагубица, да доставе програме од јавног интереса, која се финансирају из буџета општине Жагубица за 2025. годину

**1.ПРЕДМЕТ ЈАВНОГ КОНКУРСА**

Предмет јавног конкурса је избор и финансирање програма од јавног интереса који реализују удружења грађана иОрганизација цивилног друштва који се финансирају из буџета општине Жагубица за 2025. годину.

Средства за реализацију програма по овом конкурсу обезбеђена су у буџету општине Жагубица за 2025.годину у укупном износу од **2.050.000 динара** са:

* функционалне класификације 820 - Услуге културе, позиција 101, економска класификација 481 - Дотације невладиним организацијама у износу од 315.000,00 динара,
* функционалне класификације 090- Социјална заштита некласификоване на другом месту, позиција 28, економска класификација 481 - Дотације невладиним организацијама у износу од 900.000,00 динара,
* функционалне класификације 421 – Пољопривреда- позиција 62, економска класификација 481 - Дотације невладиним организацијама у износу од 835.000,00 динара и

***2. УСЛОВИ ЗА УЧЕШЋЕ НА ЈАВНОМ КОНКУРСУ – ОСНОВНИ УСЛОВИ***

Право подношења пријаве на јавни конкурс имају организације цивилног друштва, које имају статус удружења у складу са Законом о удружењима, која су уписана у регистар надлежног органа и која испуњавају следеће услове:

* имају седиште на територији општине Жагубица и реализују програме од јавног интереса на територији општине Жагубица;
* удружења која имају позитиван финасијски резултат у предходној години;
* удружења која имају усвојен годишњи план рада за годину у којој конкуришу који обухвата програме и активности у областима које су од јавног интереса;
* удружења која су оснивачким актом дефинисали циљеве и задатке из области која представљају јавни интерес;
* законитост и ефикасност коришћења средстава и одрживост ранијих програма односно испуњеност уговорних обавеза за буџетска средства која су раније додељена удружењима за финасирање програма.

Удружења грађана са подручја општине Жагубица, могу конкурисати са програмима од јавног интереса у следећим областима: борачко-инвалидске заштите, културе, пољопривреда и народног стваралаштва.

Удружење грађана може поднети више програма по овом конкурсу.

Почетак реализације пројектних активности почиње даном потписивања Уговора и траје до истека уговорних обавеза. Из буџета општине Жагубица неће се финансирати пројектне активности које су већ реализоване.

***3.* УСЛОВИ КОЈИ СЕ ОДНОСЕ НА ТРОШКОВЕ ПРОГРАМА И ПРОЈЕКАТА**

Трошкови програма или пројеката морају бити прихватљиви, неопходни за спровођење активности програма или пројеката и усаглашени са принципима законитости и економичног финансијског управљања.

Неприхватљиви трошкови програма или пројеката су:

* Трошкови активности на припреми предлога пројекта;
* Заостали дугови и камате;
* Трошкови набавке опреме која не служи за реализацију програма;
* Плаћање истих ангажованих лица по различитим основама у оквиру реализације једног програма/програма.

**4. МЕРИЛА И КРИТЕРИЈУМИ ЗА ИЗБОР ПРОГРАМА И ПРОЈЕКАТА**

Сви програми од јавног интереса за доделу средстава по конкурсу, који испуњавају основне услове, комисија оцењује према мерилима и критериријумима прописаним Правилником о критеријумима, начину и поступку доделе средстава или недостајућег дела средстава из буџета општине Жагубица за подстицање програма и пројеката од јавног интереса који реализују удружењаи то:

1. Финансијски и организациони капацитет подносиоца пријаве тј да ли подносилац пријаве има довољно техничког знања, професионалних капацитета укључујући стручност и искуства у вођењу пројеката, укључујући особље, опрему и способност вођења буџета током реализације пројекта. Максимално 10 бодова.
2. Усклађеност програма са усвојеним локалним стратешким документима. Максимално 10 бодова.
3. Усмереност програма ка што већем броју корисника, обим задовољавања јавног интереса и степен унапређења стања у области у којој се пројекат реализује. Максимално 15 бодова.
4. Одрживост пројекта (да ли ће се активност наставити и после финансирања из буџета општине и на који начин. Максимално 10 бодова.
5. Допринос промоцији општине Жагубица, развоју општинске, регионалне и шире сарадње. Максимално 20 бодова.
6. Постизање друштвене солидарности, самопомоћи, помоћ лицима у специфичним животним ситуацијама. Максимално 15 бодова.
7. Усмереност ка унапређењу и развоју традиционалног, културног и уметничког стваралаштва. Максимално 15 бодова.
8. Дужина трајања удружења. Максимално 5 бодова.

Максимални број бодова је 100. Средства се могу одобрити за програме, који након оцењивања имају најмање 50 бодова.

**5. ПОДНОШЕЊЕ ПРИЈАВЕ НА ЈАВНИ КОНКУРС И КОНКУРСНА ДОКУМЕНТАЦИЈА**

Удружење подноси пријаву на јавни конкурс и конкурсну документацију у року од 15 дана од дана објављивања јавног конкурса.

Конкурсна документација садржи:

1. Пријава на конкурс – образац бр.1
2. Детељан опис програма са пратећом документацијом – образац бр. 2
3. Буџет програма – образац бр.3;
4. Изјава подносиоца пријаве – образац бр. 4;
5. Одлука о избору заступника удружења- образац бр. 5;
6. Статут удружења (за удружења која први пут конкуришу);
7. Програм рада удружења за текућу годину и Одлуку о усвајању истог.
8. Завршни рачун за 2024 годину,
9. Извештај о степену реализације пројекта и утрошеним средствима добијених из буџета општине Жагубица за реализацију програма удружења по претходном конкурсу са финансијском документацијом и Изјавом о наменском коришћењу средстава у складу са закљученим уговором.

**Комисија ће по службеној дужности прибавити податке да ли је удружење уписано у регистар надлежног органа.**

Давалац средстава може конкурсом тражити и допунску документацију за одређену област у складу са законским одредбама, које регулиши ту област. Документа која се подносе уз пријаву на јавни конкурс прилажу се у оргиналу или као оверена фотокопија .

Комплетна документација за јавни конкурс доставља се у затвореној коверти на чијој полеђини се наводе подаци о подносиоцу пријаве. Пријава се предаје на писарници Општинске управе са назнаком:

Општинска управа општине Жагубица-Комисији за спровођење поступка избора програма од јавног интереса за доделу средстава из буџета општине Жагубица – „Не отварати“.

Уколико се пријава доставља путем поште, доставља се на следећу адресу;

Општинска управа општине Жагубица,

Комисији за спровођење јавног конкурса за избор програма удружења грађана која се финасирају из буџета општине Жагубица,

Трг ослобођења бр.1

12320 Жагубица.

**Рок за достављање пријава је 15 дана од дана објављивања јавног конкурса.**

Непотпуне и неблаговремене пријаве неће се разматрати.

Образац пријаве на јавни конкурс и конкурсна документација, могу се преузети сваког радног дана од 8-15 часова у Општинској управи општине Жагубица или са сајту општине Жагубица: **www.zagubica.ls.gov.rs**

Особа за контакт Биљана Милојковић председник комисије, коме се сва заинтресована лица могу обратити за сва питања у вези са конкурсом на телефон: 012/ 643 177

**6 .ПОСТУПАК, НАЧИН И РОКОВИ ОДЛУЧИВАЊА**

По спроведеном поступку јавног конкурса комисија утврђује ранг листу вредновања и рангирања пријављених програма у року који не може бити дужи од 60 дана од дана истека рока за подношење пријаве. Листа вредновања и рангирања програма, објављује се на званичној интернет страници општине Жагубица и огласним таблама. Рок за подношење приговора је 3 ( три) дана од дана објављивање листе. Одлуку о приговору комисија доноси у року од 15 дана од дана његовог пријема. Коначну листу, комисија доставља председнику општине.

Одлуку о избору програма и висини средстава удружења грађана који се финансирају из буџета општине Жагубица на основу коначне ранг листе доноси председник привременог органа општине у року од 30 дана од дана утврђивања коначне ранг листе.

Одлука о избору програма и висини средстава удружења грађана доставља се учесницима који су изабрани на конкурсу.

По пријему Одлуке о избору програма и висини средстава, удружења закључују уговор са председником привременог органа општине Жагубица, којим се уређују међусобна права, обавезе и одговорности уговорних страна,

**ЈАВНИ КОНКУРС ЈЕ ОТВОРЕН ОД 07.10.2025. ГОДИНЕ ДО 22.10.2025. ГОДИНЕ**

**КОМИСИЈА ЗА СПРОВОЂЕЊЕ ПОСТУПКА ИЗБОРА ПРОГРАМА ОД ЈАВНОГ ИНТЕРЕСА ЗА ДОДЕЛУ СРЕДСТАВА ИЗ БУЏЕТА ОПШТИНЕ ЖАГУБИЦА**

**Број:IV-401-1200/2025-01**

**Датум:07.10.2025.год.**

**Ж А Г У Б И Ц А**

**Председник комисије**

**Биљана Милojkoвић**